# Poma

La **poma** és el fruit del tipus pom de la pomera, que és l'espècie *Malus domestica* de la família de les rosàcies. És un dels fruits d'arbre més cultivats del món. L'arbre és petit i de fulla caduca, arribant a tenir de tres a dotze metres d'alçada, amb una corona àmplia, sovint densa i fina.[1] Les fulles són alternes simples ovals de 5 a 12 centímetres de llarg i de 3 a 6 centímetres d'ample amb un pecíol de 2 a 5 centímetres amb una punta aguda, marge serrat i una part inferior lleugerament suau. Les flors es produeixen a la primavera de forma simultània amb el brotar de les fulles. Les flors són de color blanc amb un tint rosat que a poc a poc s'esvaeix, cinc pètals, i de 2,5 a 3,5 centímetres de diàmetre. La fruita madura a la tardor, i habitualment té de 5 a 9 centímetres de diàmetre. El centre de la fruita conté cinc carpels disposats en una estrella de cinc puntes, cada carpel conté d'una a tres llavors.[1]

L'arbre es va originar a l'Àsia Central, on el seu avantpassat silvestre encara es troba en l'actualitat. Hi ha més de 7.500 varietats de pomes conegudes; és el resultat de la recerca de les característiques desitjades. Els conreus varien segons el seu rendiment i la mida final de l'arbre.[2]

És una de les fruites més cultivades del món, així el 2005 es van produir 55 milions de tones. D'aquestes, dues cinquenes parts van ser una producció de la Xina. Entre els altres països que són grans productors hi ha els Estats Units, Turquia, França, Itàlia i l'Iran.[3] A l'Equador les pomes s'han aclimatat a grans altituds sobre el nivell del mar, on proveeixen de collites dos cops a l'any a causa d'unes temperatures temperades constants al llarg de l'any.

El text està disponible sota la Llicència de Creative Commons Reconeixement i Compartir-Igual; es poden aplicar termes addicionals. Vegeu les Condicions d'ús per a més informació. Wikipedia® (Viquipèdia™) és una marca registrada de Wikimedia Foundation, Inc.